Doložka finančných, ekonomických, environmentálnych vplyvov
 a vplyvov na zamestnanosť

	1. Odhad dopadov na verejné financie

	Návrh Dohody nebude mať negatívny vplyv na verejné financie.

	2. Odhad dopadov na obyvateľov, hospodárenie podnikateľskej sféry a iných právnických osôb

	Uplatňovaním Dohody bude právo na daň z jednotlivých zdrojov rozdelené objektívne medzi oba zmluvné štáty t.j. štát zdroja a štát, ktorého je skutočný vlastník príjmov rezidentom. Dohoda rieši prekrývanie daňových sústav Slovenskej republiky a Egyptskej arabskej republiky a eliminuje nadmerné daňové zaťaženie, odstraňuje zdanenie toho istého príjmu dvakrát. Dohoda sa tým stáva jednou z najdôležitejších podmienok rozvoja zahranično-obchodných vzťahov. Ďalším, nemenej dôležitým prínosom Dohody je spravodlivé daňové zaťaženie zahraničných podnikateľov; snaha, aby daňový systém vytváral rovnaké konkurenčné podmienky pre tuzemské aj zahraničné spoločnosti a aby nedochádzalo k diskriminácii tuzemských podnikateľov. Veľký význam tejto Dohody spočíva i v rozvoji spolupráce daňových administratív pri predchádzaní daňovým únikom. Uzavretie tejto Dohody podporuje vzájomný prienik investícií medzi oboma zmluvnými štátmi, čím sa plní Programové vyhlásenie vlády SR v oblasti podpory zahraničných investícií.

	3. Odhad dopadov na životné prostredie

	Návrh Dohody nemá vplyv na životné prostredie.

	4. Odhad dopadov na zamestnanosť

	Tým, že Dohoda rieši prekrývanie daňových sústav Slovenskej republiky a Egyptskej arabskej republiky, eliminuje nadmerné daňové zaťaženie a odstraňuje zdanenie toho istého príjmu dvakrát, napomáha rozvoju hospodárskych vzťahov medzi Slovenskou republikou a Egyptskou arabskou republikou a zároveň vytvára priaznivejšie prostredie pre nárast podnikateľských aktivít, čo súčasne predpokladá rast zamestnanosti a tvorbu nových pracovných miest.